b'\n_START_ARTICLE_\nAsesepp\xc3\xa4\n_START_PARAGRAPH_\nAsesepp\xc3\xa4 toimii k\xc3\xa4sity\xc3\xb6ammattilaisena useimmiten itsen\xc3\xa4isen\xc3\xa4 yritt\xc3\xa4j\xc3\xa4n\xc3\xa4 tai ty\xc3\xb6ntekij\xc3\xa4n\xc3\xa4 aseteollisuudessa. Asesep\xc3\xa4n ty\xc3\xb6 tehd\xc3\xa4\xc3\xa4n yleens\xc3\xa4 verstaassa. Yleisimpi\xc3\xa4 ty\xc3\xb6v\xc3\xa4lineit\xc3\xa4 ovat muun muassa sorvit, jyrsimet, porakoneet, hiomakoneet ja erilaiset k\xc3\xa4sity\xc3\xb6v\xc3\xa4lineet. Asesep\xc3\xa4n t\xc3\xa4ytyy osata ty\xc3\xb6st\xc3\xa4\xc3\xa4 sek\xc3\xa4 metallia ett\xc3\xa4 puuta. Yleisimpi\xc3\xa4 ty\xc3\xb6kohteita ovat mets\xc3\xa4stysaseet, urheiluaseet ja virka-aseet. Asesep\xc3\xa4n ty\xc3\xb6 on luvanvaraista toimintaa. Asesep\xc3\xa4ksi voi Suomessa opiskella Ikaalisten k\xc3\xa4si- ja taideteollisuusoppilaitoksessa. Aiemmin asesep\xc3\xa4ksi pystyi opiskelemaan my\xc3\xb6s Rovaniemell\xc3\xa4, ammatillisessa aikuiskoulutuskeskuksessa.\n_START_SECTION_\nTeht\xc3\xa4vi\xc3\xa4\n_START_PARAGRAPH_\nAse voidaan valmistaa joko kokonaan alusta asti itse tai ase voidaan koota valmiista osista joita ovat muun muassa piippu, lukko, lukkorunko, tukki ja t\xc3\xa4ht\xc3\xa4imet. Aseeseen teht\xc3\xa4v\xc3\xa4t muunnosty\xc3\xb6t ovat usein lukon muutoksia, kaliiperin muuttaminen, t\xc3\xa4ht\xc3\xa4inten s\xc3\xa4\xc3\xa4t\xc3\xb6 ja muutosty\xc3\xb6t kuten esimerkiksi tukin muokkaaminen soveltumaan esimerkiksi ampujan pituudelle. Korjausty\xc3\xb6t ovat yleens\xc3\xa4 rikkoutuneiden metalli- tai puuosien korjausta tai vaihtamista. T\xc3\xa4llaisia ovat muun muassa nallipiikki, tukin puuosat, t\xc3\xa4ht\xc3\xa4imet ja iskurit. Entis\xc3\xb6intity\xc3\xb6t ovat yleens\xc3\xa4 vanhojen aseiden restauroimista mahdollisimman l\xc3\xa4helle alkuper\xc3\xa4ist\xc3\xa4 kuntoa. Yleisimpi\xc3\xa4 huoltot\xc3\xb6it\xc3\xa4 ovat koneiston sek\xc3\xa4 piippujen huollot. Koristet\xc3\xb6it\xc3\xa4 ovat muun muassa erilaiset kaiverrukset, upotukset ja pintak\xc3\xa4sittelyt metalliin ja puuhun.'